Skólastjóri gerir starfslokasamning í kjölfar niðurstöðu úr Skólavoginni Kristján Gíslason skólastjóri Grunnskólans í Borgarnesi tilkynnti á fundi með starfsfólki skólans í dag að hann hafi gengið frá starfslokasamningi við Borgarbyggð og muni láta af skólastjórnum frá og með 15. október næstkomandi . Sagði hann starfsfólki að ástæða uppsagnarinnar væri umræða sem skapast hefur í kjölfar niðurstöðu skýrslu um skólann , Skólavogarinnar , en þar kom skólinn illa út á landsvísu í ákveðnum þáttum . „ Þessi niðurstaða er fengin í góðu samráði við forsvarsmenn Borgarbyggðar . Ég kaus að fara þessa leið til að skapa frið um skólastarfið og treysta stoðir þess . Þá er því ekki að neita að kosningavetur er í nánd og viðkvæm mál af því tagi sem skólamál eru , er slæmt að hafa óleyst við slíkar aðstæður . Því er svo ekki að neita að umræðan öll í kjölfar Skólavogarinnar hefur lagst þungt á mig og því er þetta að mínu mati farsælasta niðurstaðan eftir talsverða yfirlegu , “ sagði Kristján í samtali við Skessuhorn . Staða skólastjóra Grunnskólans í Borgarnesi verður nú auglýst en fram að ráðningu mun Hilmar Már Arason aðstoðarskólastjóri leysa af . „ Kristján mun láta af störfum um miðjan október . Samist hefur um að hann fari í sérverkefni fyrir Borgarbyggð á næsta ári og ljúki störfum sumarið 2015 enda hefur hann þá náð svokallaðri 95 ára reglu opinberra starfsmanna , “ segir Páll S Brynjarsson sveitarstjóri .